เสือเศรษฐกิจตัวใหม่ ที่ชื่อว่า บังกลาเทศ
สงครามการค้าระหว่างจีนและสหรัฐอเมริกา ตามมาด้วยการระบาดของไวรัสโควิด-19 เศรษฐกิจของหลายประเทศยังคงเผชิญกับความเสี่ยงที่จะชะลอตัวลง อย่างไรก็ตาม ท่ามกลางสถานการณ์เหล่านี้ ยังมีประเทศหนึ่งที่เศรษฐกิจกำลังโตวันโตคืน จนกำลังกลายเป็นเสือเศรษฐกิจตัวใหม่ของเอเชีย
22 ก.พ. 2563

เสือเศรษฐกิจตัวใหม่ ที่ชื่อว่า บังกลาเทศ /โดย ลงทุนแมน
สงครามการค้าระหว่างจีนและสหรัฐอเมริกา ตามมาด้วยการระบาดของไวรัสโควิด-19
เศรษฐกิจของหลายประเทศยังคงเผชิญกับความเสี่ยงที่จะชะลอตัวลง
อย่างไรก็ตาม ท่ามกลางสถานการณ์เหล่านี้ ยังมีประเทศหนึ่งที่เศรษฐกิจกำลังโตวันโตคืน
จนกำลังกลายเป็นเสือเศรษฐกิจตัวใหม่ของเอเชีย
ประเทศนี้มีชื่อว่า บังกลาเทศ..
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ประเทศบังกลาเทศตั้งอยู่ในเอเชียใต้
ถ้าถามว่าบังกลาเทศมีอุตสาหกรรมไหนเป็นตัวขับเคลื่อนเศรษฐกิจ
คำตอบคือ “อุตสาหกรรมส่งออกเสื้อผ้า”
รู้ไหมว่า บังกลาเทศส่งออกเสื้อผ้าได้มากเป็นอันดับที่ 2 ของโลกรองจากจีน..
ทุกๆ 100 บาท ของรายได้การส่งออกทั้งหมดของบังกลาเทศ
มาจากอุตสาหกรรมส่งออกเสื้อผ้าถึง 81 บาท
ปัจจุบัน บังกลาเทศมีจำนวนประชากรประมาณ 161 ล้านคน มากที่สุดเป็นอันดับที่ 8 ของโลก
ที่น่าสนใจคือ กว่า 80 ล้านคนนั้นเป็นประชากรที่มีอายุน้อยกว่า 25 ปี
นั่นหมายถึง บังกลาเทศ มีแรงงานที่พร้อมจะเข้าสู่ตลาดจำนวนมาก
แต่สิ่งที่น่าสนใจมากกว่านั้นคือ การที่ประชากรอายุน้อยทำให้พวกเขาสามารถเรียนรู้ และปรับตัวเข้ากับเทคโนโลยีใหม่ๆ ได้ง่ายและเร็ว
จนทำให้อุตสาหกรรมเทคโนโลยีดิจิทัลก็เป็นอีกหนึ่งภาคธุรกิจที่กำลังเติบโตอย่างมาก
และเป็นส่วนสำคัญในการขับเคลื่อนเศรษฐกิจของประเทศเช่นกัน
บังกลาเทศ มีจำนวนผู้ที่ทำอาชีพรับจ้างอิสระด้านไอทีกว่า 600,000 คน ซึ่งมากที่สุดในโลก 
และศูนย์กลางด้านเทคโนโลยีที่เมืองธากา กำลังเป็นศูนย์กลางสำคัญในการส่งออกซอฟต์แวร์ของประเทศ
ปัจจุบัน รัฐบาลบังกลาเทศภายใต้การนำของ Sheikh Hasina ได้ให้คำมั่นสัญญาต่อประชาชนว่าจะมุ่งเน้นให้ประเทศมีการเติบโตทางเศรษฐกิจ ลดปัญหาความยากจน เร่งพัฒนาระบบโครงสร้างพื้นฐานและสาธารณูปโภค และปฏิรูปโครงสร้างระบบภาษี
สิ่งนี้รวมถึงการสร้างนิคมอุตสาหกรรม High tech จำนวน 28 แห่ง ทั้งยังลงทุนพัฒนาเขตเศรษฐกิจพิเศษอีกกว่า 100 แห่ง เพื่อดึงดูดการลงทุนทั้งในและต่างประเทศ
ปี 2010 บังกลาเทศมีเงินลงทุนโดยตรงจากต่างประเทศจำนวน 28,300 ล้านบาท
ปี 2018 จำนวนดังกล่าวเพิ่มขึ้นถึง 50,000 ล้านบาท
พอเรื่องเป็นแบบนี้ จึงทำให้บังกลาเทศเป็นหนึ่งในประเทศที่มีอัตราการเติบโตของ GDP มากที่สุดแห่งหนึ่งของโลก
ปี 2016 อัตราการเติบโต GDP 7.1%
ปี 2017 อัตราการเติบโต GDP 7.3%
ปี 2018 อัตราการเติบโต GDP 7.9%
การลงทุนของต่างชาติที่เพิ่มขึ้น เศรษฐกิจที่ขยายตัว ทำให้รายได้ของชาวบังกลาเทศจึงเพิ่มขึ้นกว่า 3 เท่าในระยะเวลาประมาณ 10 ปี ขณะที่ประเทศเพื่อนบ้านอย่างอินเดียนั้น รายได้ต่อคนเพิ่มขึ้นเพียง 1.5 เท่า
ปี 2010 รายได้ต่อคนต่อปีของชาวบังกลาเทศ 23,500 บาท
ปี 2019 รายได้ต่อคนต่อปีของชาวบังกลาเทศ 82,600 บาท
ที่น่าสนใจอีกก็คือ การขยายตัวทางเศรษฐกิจทำให้คนจนในประเทศลดลงกว่า 8 ล้านคน
ขณะที่ในปี 2019-2020 อัตราการเติบโตของ GDP ของบังกลาเทศถูกคาดว่าจะโตไม่ต่ำกว่า 8%
ปัจจุบัน GDP ของบังกลาเทศเท่ากับ 9.8 ล้านล้านบาท อยู่อันดับที่ 39 ของโลก แต่ด้วยอัตราการเติบโตเฉลี่ยในระดับ 8% จะทำให้ขนาดเศรษฐกิจของบังกลาเทศสูงเป็นอันดับที่ 24 ของโลก ภายในปี 2030
ปิดท้ายด้วยข้อมูลที่น่าสนใจ
บังกลาเทศในอดีตนั้นเป็นส่วนหนึ่งของปากีสถาน โดยใช้ชื่อว่า ปากีสถานตะวันออก ก่อนที่จะได้รับเอกราชจากปากีสถานตะวันตกในปี 1971 และเปลี่ยนมาใช้ชื่อ บังกลาเทศ
ช่วงที่แยกประเทศใหม่ๆ บังกลาเทศ นับเป็นหนึ่งในประเทศที่ยากจนมาก ทั้งความไม่สงบเรียบร้อยทางการเมือง และมีสงครามอยู่บ่อยๆ
แต่วันนี้ ทั้งขนาดเศรษฐกิจและรายได้ต่อหัวของบังกลาเทศนั้น ได้แซงหน้าปากีสถานไปเรียบร้อยแล้ว
และในอนาคต ประเทศนี้กำลังจะกลายมาเป็น
เสือเศรษฐกิจตัวใหม่ของเอเชีย ในที่สุด..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-